**Adnabod Cymeriadau’r Testament Newydd – Yr Efengylau**

**Gwers 27 – Y Sêr-ddewiniaid**

**Gweddi**

Nefol Dad, diolch am hanes y geni fel y mae Mathew yn cyflwyno’r stori. Helpa ni i amgyffred pwysigrwydd yr hanes i’r efengylydd a pherthnasedd yr hanes i’n byd soffistigedig ac i’n cymdeithas gymhleth. Agor ein clustiau i wrando a’n llygaid i weld. Amen.

**Darllen** Mathew 2:1–12

**Cyflwyniad**

Mathew yn unig sy’n rhannu hanes ymweliad y sêr-ddewiniaid â Bethlehem er mwyn gweld y baban Iesu. Efallai nad oedd Luc wedi clywed yr hanes, neu nad oedd y stori yn bwysig iddo. Ceir awgrym mewn mannau eraill eu bod wedi teithio o Bersia, ac yn frenhinoedd yn eu gwledydd eu hunain. Cyfeirir atynt fel y Magi, a bod ganddynt ddoniau lledrithiol. Nid dyna bwyslais stori Mathew. Roedd ef yn ysgrifennu ar gyfer pobl o dras Iddewig a oedd yn gwybod fod Jerwsalem wedi syrthio yn 70 OC a bod yr Iddewon wedi profi gorthrwm a chaledi. Byddent yn gyfarwydd â thŷ brenhinol Herod, ac na fu’r teulu hwn yn llywodraethu’n deg. Lladdwyd llawer o fechgyn dan ddwyflwydd oed oherwydd mympwy Herod, a dienyddiwyd Ioan Fedyddiwr oherwydd twyll Herodias wrth hawlio pen Ioan Fedyddiwr fel gwobr am ddawnsio Herodias, eu merch (Marc 6:21–9).

Yn hanes ymweliad y sêr-ddewiniaid, tybiwyd mai tri ohonynt oedd yno, a hynny oherwydd enwir tair rhodd, er nad yw’r efengylydd ei hun yn dweud mai tri oedd yna. Onid ergyd fawr Mathew wrth adrodd yr hanes oedd dweud bod Iesu yn fwy o frenin na breniniaethau Israel, ac yn sicr yn fwy na’r sawl a wisgai goron brenhiniaeth yr Iddewon adeg geni Iesu a’r sawl a geisiodd ymddangos yn frenin adeg croeshoelio Iesu.

**Myfyrdod**

Mewn oes lle nad oes cymaint â hynny o wledydd yn eu hystyried eu hunain fel brenhiniaeth, mae’r syniad o frenin yn ddieithr i lawer. Prin y byddai sôn am arlywydd chwaith yn helpu, gan fod y brenin, mewn sefyllfa ddelfrydol, yn cynnwys sofraniaeth ac undod y genedl. Bydd y brenin a’i deulu y tu allan i gylch ‘y bobl’, ac eto, bu’r frenhiniaeth ym Mhrydain ac mewn gwledydd eraill yn y cyfnod diweddar yn ymdrechu’n galed i osgoi bod yn bell o’r bobl chwaith.

Wrth gyfeirio at Iesu fel brenin, bydd yr eglwys yn cydnabod bod iddo awdurdod a grym na all aelodau’r eglwys eu hawlio, a bod y ‘deyrnas’ yn un yng Nghrist. Gwelir y brenin fel un sy’n amddiffyn a chynnal ei deyrnas ac yn llywodraethu mewn modd sydd er lles ei ddeiliaid. Wrth gyfeirio at y sêr-ddewiniaid fel brenhinoedd, roedd eu statws yn hawlio sylw a pharch, a byddai Mathew yn cyhoeddi bod brenhinoedd y tu allan i Iddewiaeth yn cydnabod brenhiniaeth Iesu. Wrth iddynt blygu o’i flaen, gwelid y baban yn uwch na’r brenhinoedd oll.

Pwy yw brenin ein byd ni, nid yn yr ystyr wleidyddol o reidrwydd, ond fel y sawl sy’n llywodraethu ein bywydau? Gallai amryw gyfeirio at ‘fasnach’ fel brenin, neu ‘arfau niwclear’ fel y grym pennaf. Byddai llawer yn gweld y ‘drefn ddigidol’ fel arglwyddiaeth gyfoes, tra mae eraill yn gweld ‘gwyddoniaeth’ fel sylfaen ystyr bywyd yn ei holl gymhlethdodau. Efallai fod cyfeiriad at y sêr-ddewiniaid yn ein hannog i ofyn beth yw dylanwad astronomeg a theithio’r gofod ar ein ffordd o feddwl a byw. Pwy yw brenin ein byd, ac yn arbennig ein byd bach ni?

Adeg y Nadolig a’r Ystwyll, nid manylion stori’r geni a ‘drama plant y festri’, fel y cyfeiriodd Dr Gwyn Thomas ati yn ei gerdd enwog, ddylai fod yn ganolog, ond yr Efengyl oddi mewn i’r hanesion hyn, sef bod Duw yng Nghrist yn achub y byd yr oedd yn ei garu. Yn Ioan 3:16, cawn galon y dweud, a chalon hanes genedigaeth Iesu hefyd.

**Gweddi**

Dduw y datguddiad rhyfeddaf a fu erioed, hawliaist dy fyd, ac rwyt yn hawlio ein hamser a’n hymroddiad ni hefyd. Plygwn, fel yr ymwelwyr o bell, wrth grud Iesu ac addoli mewn rhyfeddod syfrdan. Amen.

**Trafod ac ymateb**

* A gawsoch chi erioed eich cyflwyno i rywun enwog neu bwysig iawn? Rhannwch eich teimladau os cawsoch brofiad o’r fath.
* Pa un yw’r hawsaf i benlinio ger ei fron: y plentyn bychan fel a welir yn hanes y doethion yma gan Mathew, neu’r un a ddarlunnir gan Ioan yn ei Ddatguddiad (1:12–16) ymysg y canwyllbrennau a’i lygaid yn fflam dân?
* A yw’r syniad o ‘frenhiniaeth’ yn dal yn un y gellir uniaethu ag ef heddiw?
* Beth mae’n ei olygu i gydnabod Iesu fel y Brenin a wasanaethwn yn ein byw bob dydd?